Rene Zahkna

Rene Zahkna (sündinud 2. oktoobril 1994 Võrus) on eesti laskesuusataja. Zahkna lõpetas 2015. aastal Audentese Spordigümnaasiumi Otepää filiaali. Laskesuusatamisega hakkas tegelema 2006. aastal Võru Spordikoolis. Ta on treeninud Asko Saarepuu, Hillar Zahkna, Tõnu Pääsukese, Ilkka Luttuneni, Indrek Tobrelutsu ja Fjodor Svoboda juhendamisel. Zahkna on tegelnud ka judo, jalgpalli, võrkpalli ja kergejõustikuga. Rene Zahkna võitis 2012. aasta jaanuaris Innsbruckis toimunud noorte taliolümpiamängudel hõbemedali 7,5 km distantsil ja 10 km jälitussõidus. 2013. aastal Austrias Obertilliachis toimunud laskesuusatamise noorte ja juunioride maailmameistrivõistlustel võitis ta 7,5 km sprindis pronksmedali. 10 km jälitussõiduga tõusis ta koha võrra ja teenis hõbemedali. Kuldmedali võitnud ameeriklasele Sean Dohertyle kaotas Zahkna 28 sekundiga. 29. jaanuaril 2014. aastal tuli Tšehhis Nové Městos Rene Zahkna 15 km individuaaldistantsil laskesuusatamise juunioride Euroopa meistriks. 19-aastane Zahkna läbis distantsi ühe trahviminutiga. Zahkna edestas teiseks tulnud venelast Ivan Alehhinit 21,7 ja kolmanda koha saanud ukrainlast Artjom Tištšenkot 27,8 sekundiga. 3. veebruaril saavutas Eesti juunioride võistkond Nové Městos toimuvatel laskesuusatamise lahtistel Euroopa meistrivõistlustel segateatesõidus pronksmedali. Võistluse võitis Ukraina (0+12; 1:14.32,0), kellele 14,1 sekundit kaotas Venemaa (1+12). Kolmandana ületas lõpujoone Eesti (2+12; +3.31,9). Eestit esindasid Meril Beilmann, Tuuli Tomingas, Johan Talihärm ja Rene Zahkna. Zahkna küll pidi viimasest tiirust küll minema kahele trahviringile, aga eksisid ka konkurendid ja Zahkna suutis hoida pronksipositsiooni. 28. jaanuaril 2015 Otepääl toimunud IBU laskesuusatamise Euroopa meistrivõistlustel sai Zahkna meesjuunioride 15 km pikkusel tavadistantsil teise koha. Kulla võitis prantslane Aristide Begue, kes edestas Zahknat 1.19,0ga. Eestlane eksis tiirudes kaks korda, Begue laskis puhtalt. 1. veebruaril peeti meesjuunioride jälitussõit, kus Rene Zahkna sai teise koha. Zahkna eksis kokku kahel lasul ja kaotas võitjaks tulnud Eduard Latõpovile 4,6. sekundiga. 13. märtsil 2014 tegi Rene Zahkna MK-sarjas debüüdi Soomes Kontiolahtis meeste 10 km sprindis ja sai 68. koha. 19aastane võrulane näitas oma esimesel MK-sarja võistlusel tiirus külma närvi ja kindlat kätt ning tabas kõik märgid. Suusatamiskiiruses ta parematega konkureerida ei suutnud ja kaotas võitjaks tulnud norralasele Johannes Thingnes Bøle 2.49,5ga. Ka Bø ei eksinud tiirus kordagi. Zahkna tegi MM-debüüdi laskesuusatamise MM-il Kontiolahtis, kus Eesti teatevõistkond koosseisus Kauri Kõiv, Kalev Ermits, debüüdi teinud Rene Zahkna ja Roland Lessing saavutas 4 x 7,5 km teatesõidus 15. koha. Rene Zahkna tegi Ruhpoldingus sõidetud 20 kilomeetri distantsil oma karjääri parima etteaste maailma karikasarjas, saavutades 34. koha ja elu esimesed MK-sarja punktid. Olümpiamängudel saavutatud parimad individuaalsed kohad on 2022. aasta taliolümpiamängudel Pekingis 10 km sprindis 50. koht ja 12,5 km viitstardiga sõidus samuti 50. koht. Maailmameistrivõistluste parimad tulemused on 2020.aastal Anterselvas 20 km distantsil 35. koht, 2021. aastal Pokljukas 20 km distantsil 33. koht ja 2024. aastal Nové Město na Moravěs 10 km sprindi 36. koht. Euroopa meistrivõistlustel on ta tulnud 2020. aastal Minskis Raubitšis supersprindis 25. kohale ja 2018. aastal Itaalias Val Ridannas segapaaride teatesõidus koos Regina Ojaga 4. kohale. Zahkna on võitnud aastatel 2016–2024 Eesti meistrivõistlustel 6 kulda, 8 hõbedat ja 2 pronksi. Lisaks tulnud 2017–2023 8 korral Eesti meistriks ka suvebiatlonis ning 2013. ja 2024. aastal murdmaasuusatamises teatesõidus. Ta on valitud Eesti parimaks meeslaskesuusatajaks aastatel 2020–2023. Rene Zahkna on endise laskesuusataja ja praeguse treeneri Hillar Zahkna poeg. Tema elukaaslane on endine laskesuusataja Meril Beilmann. "Rene Zahkna võitis noorte taliolümpial hõbemedali!" "Rene Zahkna teist päeva järjest olümpial hõbedal!" "Zahkna saavutas salajase eesmärgi" "Rene Zahkna võitis MMil teise medali - jälitussõidus hõbeda!"[alaline kõdulink] "Rene Zahkna tuli juunioride Euroopa meistriks!" "Eesti teatevõistkond sõitis EM-il pronksile" "Rene Zahkna võitis kodusel EMil hõbeda" "Zahkna sõitis end meesjuunioride jälitussõidus hõbemedalile" "Rene Zahkna MK-debüüt tõi 68. koha" "Zahkna tegi MM-debüüdi, Eesti sai teatesõidus 15. koha" "Rene Zahkna tegi Ruhpoldingus karjääri parima sõidu!" Rene Zahkna. Eesti spordi biograafiline leksikon. Zahkna elukaaslane: arvan, et Rene ja Regina kordaminek rõõmustas kõiki! Õhtuleht, 26. jaanuar 2020. Biograafia ESBL-is Rene Zahkna IBU kodulehel (inglise) Rene Zahkna: Minu töö on tekitada teistele häid võimalusi.jalgpall.ee, 24. juuli 2019. Rene Zahkna läheneb juubelile: vastu tahtmist ma nii kaua ei võistleks. sport.err.ee, 18. jaanuar 2024. Maailmameister Rene Zahkna: saan aru, kui haruldane on Eesti spordis selline asi. Totter oleks mitte tähistada! Õhtuleht, 25. august 2024.